Ester Larsen (V), 1998-12-03:
At Folketinget har alternativ behandling på dagsordenen, er meget naturligt, idet et stigende antal mennesker anvender alternativ behandling, og det er en tendens, som ses både her i landet og i udlandet. Begrebet alternativ favner meget vidt, men undersøgelser viser, som allerede nævnt herfra, at zoneterapi, akupunktur, massage og naturmedicin hører til blandt de hyppigst benyttede.
Når mange mennesker føler sig hjulpet af alternativ behandling, er det helt naturligt, at der forskes i effekten
af behandlingen
Det må være en offentlig interesse at søge at indkredse de effektfulde behandlinger i det alternative system, så de kan inddrages i det etablerede behandlingssystem og nyttiggøres bredt.
Alternativ behandling er jo gennemgående meget enkel, meget lavteknologisk, så dér, hvor den kan konstateres effektfuld, vil den med fordel kunne benyttes.
Der er inden for de samfundsvidenskabelige og humanistiske forskningsområder udført en række projekter i relation til det alternative behandlingsområde, f.eks. hvor
mange mennesker, der har brugt alternativ behandling, hvilke holdninger der er i befolkningen til alternativ behandling, hvor mange økonomiske midler der bruges på området
Og det er især dette med det medicinske, dette med at undersøge virkningen af behandlingen, som vi finder vigtigt i Venstre.
Det er måske lettere sagt end gjort.
Man skal ikke beskæftige sig meget med området, før diskussioner om relevante forskningsdesign, metoder og teorier tager fart, når det drejer sig om at udføre praktisk sammenlignelige projekter.
Eksempelvis har man i Fyns Amt for meget længe siden besluttet at gennemføre en undersøgelse af behandlingspraksis af 0-6-årige børn med ørelidelser; behandlinger udført dels af praktiserende læger, dels af zoneterapeuter og dels af praktiserende speciallæger.
Undersøgelsen forestås af DIKE og sker i samarbejde med praktiserende lægers organisation, ørelæger og danske zoneterapeuter.
På den baggrund er det ret nedslående at opleve, at en almen mediciner alligevel finder det relevant at udtrykke, at det er ganske problematisk, at det er amtet, der ønsker at vurdere effekten af zoneterapeutisk behandling, og at han vil anbefale sine kolleger ikke at deltage. Tilfælde som dette er med til at tydeliggøre nødvendigheden af, at der kommer mere struktur på vidensopsamlingen og forskningen omkring den alternative medicin.
Det er som nævnt af betydning at få dokumenteret virkningen af alternative behandlinger, så de kan nyttiggøres bredere.
Sundhedsstyrelsens råd vedrørende alternativ medicin har i denne sommer fremsendt et forslag om et videnscenter for alternativ behandling.
Og dette forslag kan danne udgangspunkt for planlægningen af et center for alternativ medicin, dog ikke sådan at forstå, at det præcis er den beskrevne model, der skal benyttes.
Den alternative behandling spænder meget vidt, og derfor er det vigtigt nøje at få fastlagt strategien for, hvad et kommende center skal bruge kræfterne på.
Og for Venstre er det som sagt vigtigt at understrege, at det især er behandlingseffekten, vi er optaget af.
Det er også vigtigt for os, at det bliver et center, der er præget af høj forskningskvalitet, og det er også vores håb, at det vil være i stand til at skabe en frugtbar dialog mellem læger og alternative behandlinger, for et sådant samarbejde vil klart være til patienternes fordel.
Venstre kan selvsagt støtte det forslag, der er fremsat til vedtagelse.